钦定古今图书集成/明伦汇编/氏族典/第384卷 > 李远
## 钦定古今图书集成/明伦汇编/氏族典/第384卷 > 李远

按《周书李贤传》，贤弟远，字万岁。魏正光末，天下鼎沸，
远昆季率励乡人，欲图拒守，而众情猜惧。远按剑言
曰：“‘有异议者斩’。于是众皆股栗听命。遂深壁自守，而
外无救援。城陷，远闲行入朝，授武骑常侍。及尔朱天
光西伐，除伏波将军。太祖与语说之，令居麾下。魏文
帝嗣位之始，以远字可嘉，令扶帝升殿，迁使持节征”
东大将军。从征窦泰，复弘农，并有殊勋。授都督、瀛州
刺史。沙苑之役，除车骑大将军、仪同三司，进爵阳平
郡公。寻从独孤信东略。时河东初复，民情未安，授河
东郡守。征为侍中。魏建东宫，授太子少傅，寻转少师。
东魏北豫州刺史高仲密请举州来附，齐神武屯兵
河阳，太祖以仲密所据辽远，难为应接，远潜师而往，
拔以归。寻授都督义州弘农等二十一防诸军事。东
魏将段孝先趋宜阳，遣兵袭破之。拜大将军。顷之，除
尚书左仆射。孝闵帝践阼，进位柱国大将军。远子植，
在太祖时已掌朝政，及晋公护执权，恐不被任用，乃
密欲诛护。谋泄，护乃害植，并逼远令自杀。植弟叔谐、
叔谦、叔让亦死，馀并以幼得免。